שלום כבוד הרב. שה' יאריך את ימיך בזכות כל הפעולות ומסירות הנפש שאתה עושה לכל עם ישראל.
אני בן 15 וחצי, חוזר בתשובה, וזכיתי להיות באומן בראש השנה הזה. אני קשור מאוד לאחד מתלמידיך וברוך ה' אני שומר תורה ומצוות ומקורב לרבינו כבר 5 שנים.
קראתי פה באתר מכתב של אמא שהבן שלה נשר מהדת, ואני מאוד מאוד מפחד שזה יקרה גם לי… למרות שאני מאוד רחוק מזה, הסביבה שאני חי בה מאוד חילונית וגם בית-הספר שלי. האם כבוד הרב יכול לתת לי עצות איך לשמור על האש שלי ושהיא לא תכבה חס ושלום? תודה רבה!
אשריך ואשרי חלקך שזכית להתקרב אל רביז"ל בגיל צעיר, וכבר זכית להיות באומן על ראש השנה, בזה ראוי לך לשמוח מאד מאד.
הייתי מייעץ לך להכנס בישיבה שלומדים שמה תורה, ויש שמה חברותא טובה מאד, זכור גם זכור שאתה עדיין צעיר מאד, וכל החיים לפניך, ואמרו חכמינו הקדושים (שבת קנ"ב:) יניקותא כלילא דוורדא, עיקר יופי הפרח כשעדיין בצעירותו, ואמר רביז"ל (ספר המדות אות תשובה סימן ע"ג) העבודות שאדם עובד את השם יתברך בבחרותו, כל יום ערכו יקר משנים רבות של עבודה לעת זקנתו, וכתיב (איכה ג' כ"ז) "טוב לגבר כי ישא עול בנעוריו".
ולכן חזק ואמץ מאד ללמוד בכל יום חומש ורש"י עם התרגום מפרשת השבוע, וכן תגרוס הרבה פרקים משניות שזה ישמור אותך מכל רע, כי אי אפשר לתאר ולשער את גודל הזכות של בחור צעיר ששוקד על לימוד משניות, ואמרו חכמינו הקדושים (סנהדרין מ"ב.) במי אתה מוצא מלחמתה של תורה? במי שיש בידו חבילות של משנה. ומובא (מדרש תלפיות) שאשר בן יעקב יושב על פתחו של גיהנום, ומי שהירבה ללמוד משניות אינו מניחו להכנס שם, ולכן אשרי מי שיגרוס בכל יום כמה וכמה פרקים משניות, שהוא הצלחה נצחיית, כי משנ"ה אותיות נשמ"ה, ומי שמתמיד בלימוד משניות אפילו בגירסא, נכון לבו יהיה בטוח שאף פעם לא יפול וכו'.